Staatskaping-saak: Hof lewer uitspraak | Maroela Media
Die hooggeregshof in Pretoria het Vrydag uitspraak gelewer in die DA se hofaansoek om pres. Jacob Zuma te dwing om 'n geregtelike kommissie van ondersoek na bewerings van staatskaping op die been te bring.
Die hof het beslis dat Zuma nie onmiddellik só 'n kommissie op die been hoef te bring nie hangende sy aansoek om Thuli Madonsela, die voormalige openbare beskermer (OB), se remediërende stappe in haar staatskapingverslag te hersien. Dié aansoek word in Oktober aangehoor. Die hof het gelas dat die DA en OB die regskostes van die aansoek moet betaal.
Madonsela het in Oktober verlede jaar aanbeveel dat Zuma 'n kommissie van ondersoek aanstel wat onder die voorsitterskap van 'n regter sal staan. Die DA het die hof genader om te beslis dat Zuma versuim het om aan Madonsela se aanbevelings gehoor te gee.
Zuma het egter 'n teenaansoek gebring om die remediërende stappe op die ys te plaas totdat sy hersieningsaansoek afgehandel is.
Madonsela het aanbeveel dat 'n regter deur hoofregter Mogoeng Mogoeng aangestel moet word om die kommissie te lei wat verder ondersoek moet instel na die kanalisering van staatshulpbronne na sakemanne met noue politieke bande.
Zuma het egter in sy aansoek aangevoer hy is nie verplig om aan die OB se verslag gehoor te gee indien hy die korrektheid daarvan in twyfel trek nie.
Adv. Anton Katz SC, vir die DA, het verlede maand toe die aansoek aangehoor is gesê Zuma se hofaansoek is nie 'n goed genoeg rede waarom die president nog nie die kommissie van ondersoek aangestel het nie.
Busi Mkhwebane, die huidige OB, het die DA se hofaansoek gesteun om te versoek dat Zuma verplig word om 'n kommissie van ondersoek na staatskaping aan te stel.
DA Jacob Zuma staatskaping
Die man kan darem die kieries swaai! Daar word die DA n bloedneus gepiets. Die OB bly haar aan die ontvangkant van die uitgedeelde slae bevind. Eers die Reserwebank nou dit.
Wag vir Oktober, dis om die draai.
Ons sal nooit wen nie.
Hehehehehe…hys dalk net n glorified bokwagter maar daai terroris opleidung het hom goed geleer om homself met slem mense te omrung wat potaal word om hom uit die snodder te hou. Gly teen n opdraande uit. En bluf blaf kaf om die huidige OB ook te laat sê Zumpi moet doen wat die vorige tannie gese het! En om.te dink ons.praat van ons land se president????? Skikkend. ANC LEGACY: SA herdoop na ZUPTOPIA met ZUMAIKIES aan bewind.